Socialdemokratiet og Mette Frederiksen ruller for tiden det helt tunge skyts frem i jagten på stemmer. Annoncer, kampagner og rundture i hele landet har de seneste uger fået fuld skrue frem mod et snartligt folketingsvalg. Men den socialdemokratiske kampagnemaskine har lavet en grum brøler i farten. I en annonce skriver partiet, at det fremover bliver muligt at uddanne sig til lærer i Hjørring Kommune. Der er bare ét problem: - Vi har jo haft læreruddannelsen de sidste 70 år i Hjørring, fortæller Hjørring-borgmester Søren Smalbro (V) med et smil. "Næppe en nyhed" Annoncen er blevet set af 20.000-25.000 mennesker på Facebook og har været ude fra den 2. til 7. september. Ifølge borgmesteren er netop læreruddannelsen noget af det, som byen er mest kendt for. Det er efterhånden en menneskealder siden, de første lærere startede på seminariet i Hjørring. Uddannelsen blev oprettet i 1957 og flyttede i 1961 ind på den adresse, den ligger den dag i dag. - Vi er da glade for, at Socialdemokratiet vil være med til at udbrede kendskabet til, at vi har videregående uddannelser i Hjørring. Vi har ganske rigtig fået en ny uddannelse på UCN i Hjørring i form af bioanalytiker, men vi har i 65 år haft en anerkendt læreruddannelse i byen, så det er næppe en nyhed længere, siger Thorkild Donskov Rams, uddannelsesleder på læreruddannelsen i Hjørring. Hjørrings borgmester kalder det en dum fejl, som man kun kan grine af. - Det må være en ommer fra Socialdemokratiet, siger Søren Smalbro (V). Socialdemokratiet har nu valgt at tage annoncen ned. Partiets pressetjeneste oplyser til TV2 Nord, at der tale om en menneskelig fejl, som nu er rettet.

Referat:
Socialdemokratiet kalder det en menneskelig fejl. Hjørrings borgmester griner af den uheldige annonce.